汝直松齋
作者：楊傑
朝代：宋

paragraphs: 伊闕十五里，唐朝三百年。
歲寒林木在，王氏子孫傳。
門有登龍客，風生飲虎泉。
丹方齊代刻，龕像魏時鐫。
居士山長對，郎君谷已遷。
塔巍花繚繞，溪浄竹嬋娟。
水記空陳迹，烽臺息舊煙。
陸渾平獷俗，八節穏漁船。
嗣絕傷宫傅，碑亡歎鄭虔。
石樓延客醉，天竺伴僧禪。
寓目鳴鑾地，追懷奪錦篇。
白雲最深處，約我詠歸田。